b'\n_START_ARTICLE_\nChillida-Leku\n_START_SECTION_\nHist\xc3\xb2ria\n_START_PARAGRAPH_\nEl nucli del museu \xc3\xa9s Zabalaga, una casa del 1543 amb tota l\'estructura de fusta a la vista, que, el 1983 quan Chillida i la seva dona Pilar Belzunce la van visitar per primera vegada estava en ru\xc3\xafnes. L\'any 1984 els Chillida-Belzunce van comprar una part de la finca que inclo\xc3\xafa una part de la casa. La van restaurar amb un gran respecte, amb l\'ajuda de l\'arquitecte Joaqu\xc3\xadn Montero, durant 17 anys, fins que la van obrir el 16 de setembre del 2000. Era un lloc ideal per exposar les escultures de l\'artista durant l\'\xc3\xbaltim proc\xc3\xa9s de rovellament del material. Una vegada acabat aquest proc\xc3\xa9s, sortien des del museu per ser exhibides i venudes pel m\xc3\xb3n. A poc a poc, Chillida perdia el desig per vendre les obres i comen\xc3\xa7ava a col\xc2\xb7leccionar-les a la casa. Aix\xc3\xad es va crear el Chillida-Leku._NEWLINE_D\'aquesta manera es compleix un dels somnis de l\'escultor donostiarra; tenir un lloc a la mesura de la seva obra, on pogu\xc3\xa9s estar sempre exposada; un espai que li permet\xc3\xa9s seguir l\'evoluci\xc3\xb3 de la seva traject\xc3\xb2ria en tots els camps que va conrear. Una ajuda per entendre Chillida en el conjunt, en els seus dibuixos, en 50 anys de creacions. L\'espai va crear sempre un espai fonamental en l\'obra de l\'escultor, d\'aqu\xc3\xad el seu nom, Chillida-Leku. Leku, en euskera, \xc3\xa9s lloc, espai o paratge, per\xc3\xb2 tamb\xc3\xa9 \xc3\xa9s la tensi\xc3\xb3 d\'un cop net, la ra\xc3\xb3 de l\'acer davant possibilitats sense l\xc3\xadmit, tan provocador de la m\xc3\xa0 de l\'artista. Chillida-leku \xc3\xa9s la seva \xc3\xbaltima obra, una recreaci\xc3\xb3 viva del buit, una visi\xc3\xb3 po\xc3\xa8tica del seu concepte d\'obra, espai i natura.\n_START_SECTION_\nLa col\xc2\xb7lecci\xc3\xb3 permanent\n_START_PARAGRAPH_\nEl museu \xc3\xa9s una mostra de la traject\xc3\xb2ria escult\xc3\xb2rica de l\'autor durant cinquanta anys. El recinte consta de tres \xc3\xa0rees definides; la zona de serveis, dotada d\'un auditori on es poden veure imatges de l\'artista treballant; el jard\xc3\xad, de 12 hect\xc3\xa0rees, dominat per roures i magn\xc3\xb2lies, on hi ha m\xc3\xa9s de 40 escultures; i, finalment, com a pe\xc3\xa7a central del museu, la casa Zabalaga, que recull obres de menor format, realitzades amb acer, alabastre, granit, terracota, guix, fusta o paper.\n_START_SECTION_\nL\'entrada\n_START_PARAGRAPH_\nA peu de carretera, de cam\xc3\xad cap a Hernani, i com a emblema provisional de Chillida-Leku, hi ha Berl\xc3\xadn, un estel d\'acer. Baixant el cam\xc3\xad que s\'obre a l\'esquerra s\'accedeix al p\xc3\xa0rquing, de d\'on ja es pot observar un panorama espectacular._NEWLINE_Una obra de l\'arquitecte Joaqu\xc3\xadn Montero d\xc3\xb3na la benvinguda al visitant. Prop del rierol que anys abans desembocava en el peine del viento de San Sebastian, una de les obres principals de l\'artista, es troben la biblioteca, la botiga-llibreria i l\'auditori._NEWLINE__NEWLINE_La primera pe\xc3\xa7a que es veu des d\'aquest punt \xc3\xa9s el "Peine del Viento XXIX."\n_START_SECTION_\nEl jard\xc3\xad\n_START_PARAGRAPH_\nUn prat immens s\'est\xc3\xa9n a la vista, amb aspecte de camp de golf. Per tots costats es troben les obres de gran dimensi\xc3\xb3 d\'acer, ferro, granit... disposades per un recorregut lliure, sense un aparent ordre establert._NEWLINE_La natura i les obres aconsegueixen una simbiosi \xc3\xbanica al jard\xc3\xad, una de les claus en l\'art de Chillida. Les primeres obres es van comen\xc3\xa7ar a instal\xc2\xb7lar en el museu a partir de la compra dels primers terrenys el 1984. Moltes d\'elles van ser disposades en llocs espec\xc3\xadfics, per aix\xc3\xb2 algunes vegades no s\'entenien obra i espai._NEWLINE_A la part del jard\xc3\xad del darrere la casa, els roures, magn\xc3\xb2lies, plataners i castanyers contrasten amb les praderes que envolten Zabalaga, on hi ha nom\xc3\xa9s alguns pomers. En el bosc hi ha una atmosfera misteriosa, amb caminets que porten a descobrir obres de menor dimensi\xc3\xb3, m\xc3\xa9s recollides, en petits espais._NEWLINE_Algunes tenen un significat especial, com l\'"Homenaje a Bracque", el primer pintor que li va canviar una obra a Chillida, el 1954, o el "Peine del Viento" inspirat en els rissos del cabell de la seva dona, Pilar Belzunce.\n_START_SECTION_\nLa casa Zabalaga\n_START_PARAGRAPH_\nEs van necessitar catorze anys per restaurar el ru\xc3\xafn\xc3\xb3s edifici de pedra i fusta descoberta, comprat per la fam\xc3\xadlia Chillida l\'any 1984._NEWLINE_No va ser una restauraci\xc3\xb3 i rehabilitaci\xc3\xb3 normal el que es va dur a terme, sin\xc3\xb3 que Joaqu\xc3\xadn Montero i els Chillida-Belzunce van tractar a la casa com una obra m\xc3\xa9s, una altra escultura, al buidar el seu interior i introduir en ella l\'espai i la llum. Sense presses, l\'obra ha anat sent el resultat d\'un proc\xc3\xa9s lent de maduraci\xc3\xb3 en el que el treball \xc3\xa9s realitzat a m\xc3\xa0._NEWLINE_En el seu interior acull unes cent obres de petit i mitj\xc3\xa0 format, entre dibuixos, gravitacions en paper, en alabastres, guixos, ferros, murals i collages. Per reunir una mostra representativa de totes les etapes de l\'artista, la fam\xc3\xadlia va haver de rec\xc3\xb3rrer al mercat per comprar moltes de les obres, ja que fins al 1980 l\'artista va tenir un contracte en exclusiu amb la Galeria Maeght de Par\xc3\xads.\n_START_SECTION_\nPlanta baixa\n_START_PARAGRAPH_\nUn enorme finestral projecta la llum natural sobre les peces. La casa \xc3\xa9s plena d\'espai viu, i impressionants bigues de roure sostenen la pedra vista de l\'edifici. Aqu\xc3\xad \xc3\xa9s on es troben peces de mitj\xc3\xa0 format, en la seva majoria, projectes realitzats per a monuments p\xc3\xbablics, com "Campo espacio de paz II", que est\xc3\xa0 a Lund, Su\xc3\xa8cia._NEWLINE_Tamb\xc3\xa9 trobem altres peces molt arquitect\xc3\xb2niques que no estan en la categoria de projectes, dels seixanta i setanta, com granits, alabastres, obres en ferro i gravitacions que pengen dels murs. Peces d\'alabastre com "Elogio de la Luz XX" recorden inevitablement el projecte que l\'artista volia realitzar a la muntanya del Tindaya, a Fuerteventura, l\'obra m\xc3\xa9s ambiciosa projectada per l\'artista.\n_START_SECTION_\nPlanta superior\n_START_PARAGRAPH_\nA la dreta, a l\'entrada de la casa, una gran escala de fusta porta cap a la galeria superior, on es troba l\'\xc3\xbanica sala d\'ordre cronol\xc3\xb2gic, el Chillida dels dibuixos, de les primeres escultures de torsos, els guixos fets a Par\xc3\xads (1948-1951) i dels ferros de la primera \xc3\xa8poca. Tamb\xc3\xa9 s\'hi troben els seus primers ferros i "Peines", dels anys cinquanta._NEWLINE_Finalment, a la planta superior, una porta de vidre d\xc3\xb3na pas a la part m\xc3\xa9s delicada, a l\'anomenada "el Chillida m\xc3\xa9s \xc3\xadntim", la que ell anomenava la sala de la c\xc3\xa0mera. Un lloc sagrat on es veu el que ha guiat a l\'artista durant cinquanta anys. En aquesta sala es troben les "lurras", elaborades amb terra cuita, un material que l\'artista donostiarra descobria pel so, i les gravitacions en paper, amb les que Chillida va incorporar l\'espai al dibuix per primera vegada, en un joc de superposici\xc3\xb3 de capes, tra\xc3\xa7ats i talls en el paper.\n_START_SECTION_\nLes col\xc2\xb7leccions temporals\n_START_PARAGRAPH_\nEl museu ofereix una s\xc3\xa8rie d\'exposicions temporals relacionades amb s\xc3\xa8ries d\'\xc3\xa8poques de l\'autor. La col\xc2\xb7lecci\xc3\xb3 temporal m\xc3\xa9s important que es va dur a terme va ser l\'exposici\xc3\xb3 de 17 de les 22 obres creades per l\'escultor entre 1952 i 1999, s\xc3\xa8ries de les que va sorgir la famosa obra "Peine del Viento, cronologia d\'una s\xc3\xa8rie"._NEWLINE_Aquesta va ser la segona mostra organitzada pel museu per commemorar el 30 aniversari, el 2007, de la instal\xc2\xb7laci\xc3\xb3 del "Peine del Viento", l\'any 1977 a la platja d\'Ondarreta a La Concha. Aquesta primera obra t\xc3\xa9 una important c\xc3\xa0rrega emocional, ja que \xc3\xa9s la que va inaugurar el concepte de "Peine", i va ser una de les primeres obres amb les que Chillida va iniciar el seu treball innovador, encara que l\'obra de San Sebasti\xc3\xa0, que fa el n\xc3\xbamero 15, \xc3\xa9s la culminaci\xc3\xb3 de la s\xc3\xa8rie._NEWLINE_Algunes de les obres d\'aquesta s\xc3\xa8rie no van ser mostrades en el museu, ja que estaven exposades en llocs p\xc3\xbablics, per\xc3\xb2 van comptar amb fotografies, dibuixos i collages. La recopilaci\xc3\xb3 de les obres va permetre transmetre l\'evoluci\xc3\xb3 que el concepte "Peine del Viento" va tenir en la ment de Chillida, passant per diferents escultures que semblen vibrants ramificacions dels arbres, fins que finalment es converteixen en fortes urpes que volen pentinar el vent. L\'exposici\xc3\xb3 permetia tamb\xc3\xa9 ensenyar el llarg cam\xc3\xad existent des que sorgia una idea en la ment de Chillida, fins que es plasmava a la realitat en una obra, o s\xc3\xa8ries d\'elles.\n_START_SECTION_\nV\xc3\xaddeo\n_START_PARAGRAPH_\n"Chillida. El arte y los sue\xc3\xb1os." V\xc3\xaddeo que presenta a l\'artista i les seves obres, amb diverses entrevistes i col\xc2\xb7loquis. Tamb\xc3\xa9 cont\xc3\xa9 dades de la seva biografia.'